1.  Návrh nariadenia Rady ustanovujúci všeobecné ustanovenia týkajúce sa Európskeho fondu regionálneho rozvoja, Európskeho sociálneho fondu a Kohézneho fondu 
kompromisný text 13052/05 z 19.10.2005

a) prioritné pripomienky

SR pri aplikácii 4 % stropu preferuje flexibilnejší prístup k jeho uplatňovaniu a podporuje použitie aktuálnych makroekonomických údajov osobitne pre všetky členské štáty pri aplikácii 4 % stropu pre štrukturálne operácie (ide najmä o aktuálne výmenné kurzy a rast HDP)
V rámci dohody o NFP sa dohodlo na zmene pravidla platného pre určenie maximálnych kohéznych transferov. Namiesto toho, aby všetky krajiny dostali automaticky 4 % z HDP, boli určené jednotlivé pásma zohľadňujúce ekonomický rozvoj krajín. Pri alokačnej metodológii sa použili individuálne miery ekonomického rastu namiesto skupinových mier ekonomického rastu a zároveň sa pri výpočte HDP použili aktuálne výmenné kurzy, čo malo za následok výrazné zvýšenie alokácie pre SR v porovnaní s návrhom EK.

SR podporuje prístup k úrokom z predfinancovania v súlade s pravidlami ustanovenými platnými nariadeniami a rozhodnutiami pre štrukturálne fondy a Kohézny fond. SR podporuje pripočítanie vzniknutých úrokov k alokácii na operačný program
Pripomienka zapracovaná v texte nariadenia. Vzniknuté úroky predstavujú dodatočný zdroj pre program a sú považované za zdroje členského štátu.

Pri uplatňovaní princípu proporcionality v oblasti kontroly SR podporuje zvýšenie hranice na uplatňovanie princípu proporcionality na nepresiahnutie úrovne 50% spolufinancovania Spoločenstvom a 350 mil. EUR príspevok z fondov
Otázka proporcionality v čl. 73 ostáva otvorená, posledný kompromisný text (10.11.2005) uvádza kumulatívne hranice 40% a 250 mil. EUR. Zvýšenie hranice na 50% sa nejaví ako reálne, otázna ostáva možnosť aplikovania alternatívnych limitov.

SR podporuje vo vzťahu k doplnkovosti uplatňovanie rovnakých pravidiel ako pre súčasné programovacie obdobie
EK si naďalej uplatňuje právo na finančné opravy v prípade nerešpektovania úrovne doplnkovosti ku koncu obdobia. Vzhľadom na nereálnosť presadenia tejto požiadavky  SR v rámci rokovaní SAWP od nej ustúpilo.

SR dôrazne podporuje, aby zmeny operačných programov mohli byť realizované retroaktívne vo vzťahu k záväzkom (napr. najneskôr do konca roka n+1), a nie najneskôr do 30. 9. roku „n“, keď je možné len ťažko predvídať ďalší vývoj implementácie operačného programu, rešpektujúc pritom pravidlo n+2 
Vzhľadom na nereálnosť presadenia tejto požiadavky SR v rámci rokovaní SAWP od nej ustúpilo. Pre nové členské krajiny platí pravidlo n+3 do roku 2010 na všetky fondy.

SR podporuje, aby výdavky, ktoré boli vynaložené pred 1. 1. 2007 v rámci projektov Kohézneho fondu, boli uznané za oprávnené. Dôrazne nepodporujeme, aby sa na projekty KF vzťahoval konečný termín na výdavky 31. 12. 2015
Čl. 55.1 umožňuje oprávnenosť výdavkov od dátumu predloženia operačného programu, teda aj pred 1.1.2007. Konečný termín na výdavky ostáva 31.12.2005.

SR vzhľadom na to, že výnimočné a riadne zdôvodnené prípady nie sú v návrhu bližšie špecifikované, podporuje, aby sa limit 80 % z celkových verejných výdavkov vzťahoval na všetky krajiny čerpajúce Kohézny fond 
Pre krajiny, ktorých priemer HDP v rokoch 2001 až 2003 bol pod 85% priemeru EU 25 je výška príspevku z ERDF a ESF určená na 85% z celkových oprávnených výdavkov. Horný limit na projekty Kohézneho fondu je 85 % z celkových oprávnených výdavkov.

SR nesúhlasí, aby sa výška príspevku až do výšky 85 % vzťahovala iba na regióny s geografickými obmedzeniami (odľahlé regióny a vzdialené grécke ostrovy) 
Pre krajiny, ktorých priemer HDP v rokoch 2001 až 2003 bol pod 85% priemeru EU 25 je výška príspevku z ERDF a ESF určená na 85% z celkových oprávnených výdavkov.

SR odporúča stanoviť minimálnu hranicu pre projekty Kohézneho fondu
SR v rámci rokovaní SAWP od tejto požiadavky  ustúpila. Nariadenie neobsahuje ustanovenie o minimálnej výške projektov KF. 

SR podporuje flexibilnejší prístup pri aplikovaní pravidla čerpania pre štrukturálne fondy n+2 
Pre nové členské krajiny platí pravidlo n+3 do roku 2010 na všetky fondy. 

SR presadzuje, aby sa pravidlo n+2 v novom období 2007 – 2013 nevzťahovalo na Kohézny fond, keďže sa naň nevzťahuje ani v súčasnom období 2000 – 2006 
Pre nové členské krajiny platí pravidlo n+3 do roku 2010 na všetky fondy.

SR navrhuje posilniť podporu vonkajšej hranice EÚ 
SR v rámci rokovaní SAWP od tejto požiadavky  ustúpila. Kompromisný text v článku 50 f) hovorí o  podpore hranice, ktorá bola pred posledným rozšírením vonkajšou. 

SR nepodporuje obmedzujúce pravidlo monofondových programov
Súčasný návrh neumožňuje financovať viacfondové programy. Vzhľadom na vývoj rokovaní ako aj stav prác na príprave budúceho programovacieho obdobia sa táto požiadavka ukázala ako bezpredmetná. 

SR nesúhlasí s požiadavkou zaradiť v rámci Národného strategického referenčného rámca (National Strategic Reference Framework) akciu zameranú na posilňovanie administratívnej efektivity len pre štáty spadajúce pod „Konvergenčný cieľ“
Súčasný návrh ukladá povinnosť zaradiť do NSRR aktivity zamerané na posilňovanie administratívnej efektivity pre regióny spadajúce pod cieľ konvergencie, čo nepopiera možnosť realizácie týchto aktivít aj v rámci cieľa regionálnej konkurencieschopnosti a zamestnanosti.

b) odborné (technické) pripomienky

SR podporuje rozvoj dopravnej infraštruktúry a skvalitnenie systému dopravy
Súčasný návrh v dostatočnej miere podporuje rozvoj dopravnej infraštruktúry na všetkých úrovniach ako aj skvalitnenie systému dopravy. 

SR podporuje investície do TEN sietí a do rozvoja informačnej spoločnosti
Súčasný návrh v dostatočnej miere podporuje rozvoj informačnej spoločnosti investície do TEN-T sietí.

SR by uvítala objasnenie povinnosti pre Audit Authority a riadiaci orgán zahrnúť do ročnej kontrolnej správy a ročnej implementačnej správy vzniknuté nezrovnalosti
Táto povinnosť bola objasnená v priebehu rokovaní a je zároveň bližšie špecifikovaná v implementačnom nariadení Európskej komisie. 

SR by uvítala objasnenie, či prijatím navrhovaného všeobecného nariadenia prestáva platiť nariadenie Komisie (ES) č. 1681/94, resp. či navrhované nariadenie v daných ustanoveniach nahrádza nariadenie Komisie (ES) č. 1681/94 
Na 102 zasadaní Výboru pre rozvoj a reštrukturalizáciu regiónov bolo prijaté nariadenie Komisie č. 2035/, ktorým sa modifikuje  nariadenie č. 1681/94 zverejnené v Úradnom vestníku ES JO L328 15.12.2005, ktorá objasnila tieto náležitosti. 

SR by uvítala upresnenie zo strany EK k niektorým skutočnostiam, ktoré boli z nového návrhu vypustené, resp. boli značne zostručnené
Uvedené otázky boli počas rokovaní zo strany EK upresnené. 

SR žiada vyjasniť, kto bude menovať sprostredkovateľské orgány, či to bude členský štát aj riadiaci orgán
Článok 41.1 súčasného návrhu upresňuje možnosť menovať sprostredkovateľské orgány pre členský štát alebo riadiaci orgán. 

SR by uvítala objasnenie zo strany EK, kto bude monitorovať Národný strategický referenčný rámec (National Strategic Reference Framework)
Článok 27 súčasného návrhu predpokladá strategické monitorovanie NSRR v rámci výročnej implementačnej správy Národného programu reforiem ako aj samostatnú správu v rokoch 2009 a 2012 hodnotiacu prínos NSRR k napĺňaniu cieľov kohéznej politiky. 

SR považuje za potrebné definovať v návrhu nariadenia orgány, aktivity, skratky a zložky štrukturálnych operácií
K všeobecnému návrhu nariadenia bude vytvorený tzv. zoznam odkazov, ktorý bude uľahčovať orientáciu v texte. 

SR odporúča vysvetliť, či flexibilita medzi komponentmi v rámci cieľa Európska teritoriálna spolupráca do výšky 10% vyžaduje súhlas EK a ako sa má tento presun uskutočniť
Článok 19 neupresňuje uvedený presun, z rokovaní však vyplýva, že tento presun je podmienený súhlasom Európskej komisie. 

SR odporúča, aby ciele (Objectives) boli označované tak ako v súčasnom období 
Nová navrhovaná terminológia sa počas rokovaní a príprav na budúce programovacie obdobie  zaužívala. 

SR odporúča v čl. 54 ods. 4 návrhu nahradiť riadiaci orgán za certifikačný orgán
Článok 54 v súčasnom znení neobsahuje takéto ustanovenie. 

SR odporúča jasne vyšpecifikovať a odlíšiť v texte termíny „control“ (v texte sa používa aj termín „checks“) a „audit“, čo sú v ponímaní slovenskej legislatívy harmonizovanej v súlade s legislatívou ES dva rôzne pojmy. SR taktiež odporúča zosúladiť nejednotnú terminológiu ohľadne termínov „control report & audit report“, control bodies & audit bodies“ a taktiež zosúladiť v súčasnosti platný termín „winding up declaration“ – v návrhu nariadenia sa používa „declaration of validity“ ako aj „statement of validity“ 
Pojmy kontrola a audit a ich používanie bolo v dostatočnej miere upresnené a odlíšené vo všetkých návrhoch nariadení. Rovnako boli zosúladené aj ostatné termíny.

SR odporúča, aby pravidlo obmedzujúce financovanie priority len z jedného fondu neplatilo pre ERDF a Kohézny fond 
V súčasnom návrhu je financovanie každej priority obmedzené len z jedného fondu.

SR odporúča, aby jednotlivé formuláre ako je výkaz výdavkov, certifikát, žiadosť o platbu a pod. boli zahrnuté do príloh nariadenia alebo aby boli v rámci implementačných pravidiel čo najskôr zverejnené
Uvedené formuláre sú súčasťou implementačného nariadenia EK. 

SR odporúča, aby EK objasnila, akým spôsobom sa po 1. 1. 2007 zjednotí systém súčasného projektového finančného riadenia KF s navrhovaným programovým finančným riadením
Zo strany EK nebolo doposiaľ podané dodatočné vysvetlenie. 

SR odporúča objasniť, aké horné limity výšky príspevku z ES budú platiť pre projekty v rámci operačných programov financovaných z Kohézneho fondu, realizované v rámci NUTS II s hodnotou HDP/obyv. nad 75 % priemeru EÚ  – 75 % alebo 50 % z celkových verejných výdavkov 
Súčasný návrh určuje  pre krajiny, ktorých priemer HDP v rokoch 2001 až 2003 bol pod 85% priemeru EU 25 výšku príspevku z ERDF a ESF na 85% z celkových oprávnených výdavkov.

SR odporúča objasniť či minimálna výška 25, resp. 50 mil. EUR pre veľké projekty  (tzv. „major projects“) sa vzťahuje na celkové oprávnené alebo celkové výdavky 
Súčasný návrh uvádza pojem celkové výdavky. 

SR navrhuje, aby socio-ekonomické zmeny, na ktorých základe sa môže prehodnotiť operačný program priamo, súviseli s oblasťou, na ktorú je orientovaný operačný program 
Článok 32 súčasného návrhu uvádza ako jeden z prípadov na prehodnotenie operačného programu aj socio-ekonomické zmeny.

SR zastáva názor, že členské štáty musia mať možnosť ovplyvniť zloženie výboru asistujúceho Komisii pri manažovaní ESF na základe toho, ako je v tej-ktorej krajine upravená účasť na sociálnom dialógu
V priebehu rokovaní táto pripomienka nenašla podporu a bola stiahnutá. 

SR požaduje explicitne vyjadriť podporu projektom zameraným na riešenie dlhodobej nezamestnanosti a explicitne vyjadriť podporu projektom zameraným na otázku cezhraničného spájania trhov práce. Obe požiadavky by mali byť zároveň podporené zvýšením prostriedkov pre tento typ projektov
Uvedená pozícia SR je zohľadnená v čl. 3 b) súčasného návrhu nariadenia pre ESF.

SR nepodporuje používanie novej terminológie pre orgány ako aj dokumenty
Nová navrhovaná terminológia sa počas rokovaní a príprav na budúce programovacie obdobie  zaužívala.

SR nepodporuje navrhovanú procedúru pre vyjednávanie o záverečnom rozhodnutí o finančných opravách
Súčasný návrh v článku 101.5 uvádza, že v prípade ak nedošlo k dohode s členským štátom prijme rozhodnutie EK berúc do úvahy všetky informácie obdržané počas celej procedúry. 

SR nepodporuje povinnosť členského štátu najneskoršie do 31. januára každého roka zaslať EK aktualizáciu predpovedí platieb na bežný rok a nasledujúci rok 
Súčasný návrh nariadenia zakladá povinnosť zaslať aktualizáciu predpovedí platieb do konca februára každého roku. SR s ďalšími krajinami naďalej trvá na pôvodnom dátume do 30.4.
 
SR nesúhlasí s tým, aby boli vynechané niektoré oblasti, ku ktorým musí byť povinne konzultovaný Výbor pre ESF
SR v rámci rokovaní SAWP od tejto požiadavky  ustúpila.

Návrh nariadenia Európskeho parlamentu a Rady o Európskom fonde regionálneho rozvoja 
kompromisný text 11939/05 z 16. 9. 2005 

PRIORITNÉ PRIPOMIENKY

SR podporuje, aby pri projektoch financovaných z ERDF bola DPH oprávneným výdavkom 
Podľa schválenej finančnej perspektívy patrí DPH medzi neoprávnené výdavky pre ostatné krajiny ako tie, ktorých priemer HDP v rokoch 2001 až 2003 bol pod 85% priemeru EU 25, okrem nevratnej DPH v prípade, že ju skutočne a definitívne znáša iný prijímateľ ako nezdaniteľná osoba podľa prvého pododseku článku 4 ods. 5 šiestej smernice Rady o DPH (štáty, orgány regionálnych a miestnych samospráv a iné orgány spravované podľa verejného práva).

SR preferuje rozšíriť oblasť pôsobnosti ERDF aj na podporu bývania a oblasť cestovného ruchu v rámci cieľa Konvergencia
Dohodnutá finančná perspektíva umožňuje oprávnenosť financovania projektov v oblasti bývania, konkrétne podmienky budú predmetom ďalšej diskusie. Podpora cestovného ruchu je zapracovaná v čl. 4. 6.

SR navrhuje podporu oblastí s prirodzeným handicapom a  podporu odľahlých oblastí prepojiť s princípom podpory endogénne stimulovaného ekonomického rastu 
V priebehu rokovaní táto pripomienka nenašla podporu a bola stiahnutá

SR zastáva názor, že ERDF by sa vo svojich cieľoch nemalo zameriavať len na podporu ekonomického rastu v súlade s potrebami životného prostredia, ale aj na podporu endogénne stimulovaného ekonomického rastu 
V priebehu rokovaní táto pripomienka nenašla podporu a bola stiahnutá.

SR navrhuje, aby sa podpora ERDF viac sústredila na zlepšenie kvantity a kvality všetkých stupňov vzdelávania (najmä initial learning) a na zlepšenie kvantity a kvality vedy a výskumu, najmä v oblasti infraštruktúry a to hlavne na národnej úrovni. Zároveň žiadame, aby možnosť podpory vzdelávania a vedy bola aj pre regióny spadajúce pod druhý cieľ “Regional competitiveness and employment”.
Súčasný návrh umožňuje podporovať aj iné oblasti ako tie, ktoré sú uvedené v článku 4 a 5, keďže tieto sú definované ako prioritné a možné sú aj iné oblasti. Podpora vedy a výskumu je súčasťou prioritných oblastí podpory v čl. 5.1

SR navrhuje za jednu z priorít v podpore ERDF aj oblasť ochrany a obnovy kultúrnych a technických pamiatok ako súčasti európskeho kultúrneho dedičstva. 
Podľa  čl. 4. 7 je jednou z prioritných oblastí podpory, Kultúra, vrátane ochrany a zachovania kultúrneho dedičstva, rozvoj kultúrnej infraštruktúry v záujme podpory socio-ekonomického rozvoja a zvyšovanie atraktívnosti regiónu, ako aj pomoc zameraná na zlepšenie poskytovania kultúrnych služieb prostredníctvom nových služieb s vyššou pridanou hodnotou.

Návrh nariadenia Európskeho parlamentu a Rady o Európskom sociálnom fonde
Kompromisný text 11942 z 19.10.2005

a) prioritné pripomienky

SR nesúhlasí s povinnosťou pre „Konvergenčné krajiny“ vyčleniť 2 % z prostriedkov ESF na budovanie kapacity (capacity building) a na spoločné aktivity so sociálnymi partnermi
SR naďalej trvá na svojej pripomienke pod čiarou v čl. 5, kde navrhuje nahradiť slovo „prideliť“ spojením „môže prideliť primeranú sumu na budovanie kapacít a činnosti uskutočňované spoločne so sociálnymi partnermi“.

SR žiada dať viac dôrazu na podporu riešenia dlhodobej nezamestnanosti a cezhraničnej integrácie trhov práce a na podporu vzdelávania v rámci vymedzenia oblasti podpory ESF
Uvedená pozícia SR je zohľadnená v čl. 3 b) súčasného návrhu.

SR navrhuje pre krajiny benefitujúce z Kohézneho fondu rozšíriť podporu v oblastiach odbornej prípravy a vzdelávania, celoživotného vzdelávania a rozvoja ľudských zdrojov v oblasti výskumu a vývoja vrátane postgraduálneho vzdelávania, aj na cieľ Regionálna konkurencieschopnosť a zamestnanosť
Uvedená pozícia SR je zohľadnená v čl. 3 súčasného návrhu.

SR navrhuje podporovať geografickú a profesijnú mobilitu v najviac zaostávajúcich regiónoch
Uvedená pozícia SR je zohľadnená v čl. 3 súčasného návrhu.

SR navrhuje, aby odpisy pre software a hardware boli vyňaté z výdavkov, ktoré nespadajú pod oprávnené výdavky
SR naďalej trvá pri ESF na oprávnenosti výdavkov na nákup softwaru a hardwaru ako jednorazovej položky pri verejne prospešných projektoch.

SR žiada, aby transnárodná spolupráca netvorila špecifickú programovú os (prioritu), ale aby to bola horizontálna priorita, o ktorej zaradení ako opatrenia, resp. podopatrenia sa bude rozhodovať na úrovni členského štátu
Túto pripomienku SR neuplatňuje z dôvodu nepriechodnosti, vzhľadom na nedostatočnú podporu ČŠ.

b) odborné (technické) pripomienky

SR navrhuje aby financovanie z ESF v oblastiach spadajúcich pod ERDF mohlo dosiahnuť maximálnu výšku 15 % z celkových nákladov
SR bude naďalej podporovať zvýšenie horného limitu na cross-funding medzi ERDF a ESF na úroveň 15 %. Svoju pozíciu SR uplatňuje v poznámke pod čiarou v návrhu všeobecného nariadenia čl. 33. 

SR žiada doplniť medzi úlohy ESF podporu flexibility pracovnej sily 
Uvedená pozícia SR je zohľadnená v čl. 3 súčasného návrhu.

Návrh nariadenia Rady, ktorým sa ustanovuje Kohézny fond
Kompromisný text 11941/05 z 10.10.2005

a) prioritné pripomienky

SR podporuje, aby pri projektoch financovaných z Kohézneho fondu bola DPH oprávneným výdavkom
Podľa schválenej finančnej perspektívy patrí DPH medzi neoprávnené výdavky pre ostatné krajiny ako tie, ktorých priemer HDP v rokoch 2001 až 2003 bol pod 85% priemeru EU 25, okrem nevratnej DPH v prípade, že ju skutočne a definitívne znáša iný prijímateľ ako nezdaniteľná osoba podľa prvého pododseku článku 4 ods. 5 šiestej smernice Rady o DPH (štáty, orgány regionálnych a miestnych samospráv a iné orgány spravované podľa verejného práva).

SR podporuje rovnomerné rozdelenie pomoci z Kohézneho fondu medzi jeho jednotlivé oblasti zásahu (čl. 2 návrhu nariadenia ustanovujúceho Kohézny fond, pozmenený o kompromisný návrh Holandska ako predsedajúcej krajiny)
Uvedená pozícia je čiastočne zohľadnená v čl. 2, nariadenia o KF.

Návrh nariadenia Európskeho parlamentu a Rady, ktorým sa zakladá Európske zoskupenie pre cezhraničnú spoluprácu (EGCC)
Kompromisný text 15019/05 z 29.11.2005

SR podporuje vytvorenie jednotného európskeho právneho nástroja pre cezhraničnú spoluprácu
SR vyjadrila všeobecnú podporu nariadeniu, avšak s výhradami k niektorým článkom, s ktorými sa legislatíva SR dostáva do rozporu.

SR odporúča, aby sa združenia riadili právom toho členského štátu, na ktorého území bude mať EGCC sídlo
Stanovisko je zapracované v návrhu nariadenia – článok1 bis, odsek 1c (právo  sa aplikuje podľa sídla registrácie).

SR nesúhlasí s tým, aby štatút obsahoval návrh nezávislej organizácie finančnej kontroly a externého auditu
Ide o čl.6, odsek 2f kde zostal odsek o určení orgánov, zodpovedných za určenie nezávislého externého auditu, avšak zúčastnené rezorty netrvajú na výhrade.

SR považuje za potrebné definovať význam pojmov: regionálne (regional authorities), miestne (local authorities) a miestne verejné orgány (local public authorities)
Čl. 2, odsek 1 sa odvoláva na regionálne a miestne orgány, ktoré nie sú bližšie špecifikované. Pojem miestne verejné orgány je definovaný Smernicou 2004/18/Ec v článku 1, odsek 9.

SR navrhuje pre EEGCC minimálne nasledovné orgány (najvyšší orgán, zložený zo všetkých členov(valné zhromaždenie), výkonný orgán (rada), štatutárny orgán (predseda), kontrolný orgán (revízny orgán, dozorná rada)
Čl.7, odsek 1 určuje ako minimum 2 orgány: valné zhromaždenie a predsedu a umožňuje zriadiť ďalšie.

Nariadenie sa netransponuje do národnej legislatívy, nové nariadenie bude potrebné zapracovať v príslušných zákonoch a programových doplnkoch –bude potrebné stanoviť úlohu existujúcich euroregiónov v SR
Súčasné znenie kompromisného návrhu z 29. novembra 2005 britského predsedníctva malo pridaním nových článkov, s ktorými sa legislatíva SR dostáva do rozporu, za následok, že SR vyjadrila odmietavé stanovisko k novým článkom ( ide o čl.10 a 10 bis.- zánik a jurisdikcia).  Po odborných právnych rokovaniach s kompetentnými orgánmi (právny odbor MVRR SR, MV SR, MS SR) bude sformulované záväzné stanovisko SR..

Nariadenie o Európskom zoskupení pre cezhraničnú spoluprácu (EGCC) bolo premenované na Európske zoskupenie pre územnú spoluprácu (EGTC) a dodnes tvorí najkomplikovanejší návrh nariadenia pre budúce programovacie obdobie.